CELEX: 32016R1042
Language: hu
Date: 2016-06-24 00:00:00
Title: A Tanács (EU) 2016/1042 rendelete (2016. június 24.) a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló 1370/2013/EU rendeletnek a sovány tejpor rögzített árú felvásárlására alkalmazandó mennyiségi korlátozás tekintetében történő módosításáról

29.6.2016   
            
            
               HU
            
            
               Az Európai Unió Hivatalos Lapja
            
            
               L 170/1
            
         A TANÁCS (EU) 2016/1042 RENDELETE
   (2016. június 24.)
   a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló 1370/2013/EU rendeletnek a sovány tejpor rögzített árú felvásárlására alkalmazandó mennyiségi korlátozás tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikke (3) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A tej és a tejtermékek ágazatában hosszú ideje komoly piaci egyensúlyhiány áll fenn. A 2014. évhez viszonyítva 2015-ben világszinten összességében változatlan maradt a tej és tejtermékek behozatalára vonatkozó kereslet, ugyanakkor az Unióban és más fő exportáló régiókban jelentősen nőtt a termelés.
            
         
               (2)
            
            
               A tejkvóta lejártára készülve és a pozitív középtávú világpiaci előrejelzésekre tekintettel az Unióban beruházásokat valósítottak meg a tejtermelési kapacitás fejlesztésére, amely az uniós tejtermelés folyamatosan növekedését eredményezte. A feleslegként termelt tejmennyiséget olyan, hosszú távon raktározható termékekké dolgozzák fel, mint a vaj vagy a sovány tejpor.
            
         
               (3)
            
            
               Ennek következtében 2014-ben és 2015-ben az Unióban csökkent a sovány tejpor ára, és az állami intervenciós ár szintjére esett vissza.
            
         
               (4)
            
            
               Az 1370/2013/EU tanácsi rendelet (1) mennyiségi korlátozásokat állapít meg az ugyanazon rendeletben rögzített áron történő vaj- és soványtejpor-felvásárlásokra vonatkozóan. Az e korlátozásokat meghaladó mennyiségek tekintetében a felvásárlást pályázati eljárás útján kell lefolytatni a maximális felvásárlási ár meghatározása érdekében.
            
         
               (5)
            
            
               Az 1370/2013/EU rendelet által a sovány tejpor felvásárlására vonatkozó eredeti mennyiségi korlátozás révén megállapított 109 000 tonna mennyiséget 2016. március 31-ére elérték.
            
         
               (6)
            
            
               Annak érdekében, hogy a tej és a tejtermékek ágazata új egyensúlyra leljen a jelenlegi nehéz piaci helyzetben, és hogy fennmaradjon az állami intervenciós mechanizmusok hatékonyságába vetett bizalom, az (EU) 2016/591 tanácsi rendelet (2) a kétszeresére növelte a vaj és a sovány tejpor rögzített áron való felvásárlására alkalmazandó mennyiségi korlátozások révén megállapított mennyiségeket.
            
         
               (7)
            
            
               Az (EU) 2016/591 rendelet hatálybalépése előtt felvásárlásra vonatkozó pályázati eljárás indult, amelynek keretében 27 000 tonna sovány tejpor felvásárlására került sor.
            
         
               (8)
            
            
               A rögzített árú felvásárlásnak az új mennyiségi korlátozás bevezetését követő újbóli megkezdése óta a sovány tejpor hetente felvásárolt mennyisége jelentősen magasabb volt, mint az év elején. Ezért az új mennyiségi korlátozás szerinti mennyiség gyors elérése várható.
            
         
               (9)
            
            
               Abban az esetben, ha e rendelet hatálybalépése előtt sor kerülne felvásárlásra vonatkozó pályázati eljárásra, helyénvaló biztosítani, hogy ne kerüljön sor az említett eljárás során felvásárolt mennyiségek figyelembevételére a vaj és sovány tejpor azon mennyiségének meghatározásakor, amelyre vonatkozhat 2016-ban a rögzített áron való felvásárlás.
            
         
               (10)
            
            
               Annak érdekében, hogy az e rendeletben előírt ideiglenes intézkedés azonnali hatást gyakoroljon a piacra és hozzájáruljon az árak stabilizálásához, ennek a rendeletnek a kihirdetése napját követő napon kell hatályba lépnie,
            
         ELFOGADTA EZT A RENDELETET:
   1. cikk
   Az 1370/2013/EU rendelet 3. cikke (1) bekezdése második albekezdésének helyébe a következő szöveg lép:
   
      „Az első albekezdéstől eltérve, 2016-ban a vaj és a sovány tejpor rögzített áron való felvásárlására vonatkozó mennyiségi korlátozás a vaj esetében 100 000 tonna, a sovány tejpor esetében 350 000 ezer tonna. Azon mennyiségeket, amelyek felvásárlására 2016. június 29-én folyamatban lévő pályázati eljárás keretében került sor, az említett mennyiségi korlátozások szempontjából nem kell figyelembe venni.”.
   
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2016. június 24-én.
      
         
            a Tanács részéről
         
         
            az elnök
         
         A.G. KOENDERS
      
   
   
      (1)  A Tanács 1370/2013/EU rendelete (2013. december 16.) a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról (HL L 346., 2013.12.20., 12. o.).
   
      (2)  A Tanács (EU) 2016/591 rendelete (2016. április 15.) a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló 1370/2013/EU rendeletnek a vaj és a sovány tejpor rögzített áron való felvásárlására alkalmazandó mennyiségi korlátozások tekintetében történő módosításáról (HL L 103., 2016.4.19., 3. o.).